**ÅRSMELDING**

**2017**

Rettspolitisk forening



**Foreninga - nøkkeltall**

Innledningsvis presenteres nøkkeltall for foreninga pr. 26.03.2018. Mer utfyllende informasjon gis på de påfølgende sidene.

Marie ble valgt som leder på årsmøtet, og styret valgte Susanne som nestleder. Fra januar og fram til dette årsmøtet har Marie hatt permisjon, og Susanne har da fungert som leder. Susanne har i tillegg hatt ansvar for medlemshåndtering. Styrets oppgaver har vært fordelt utover på styremedlemmene. Andreas og Anniken har delt på ansvaret for foreningas økonomi. Siri har hatt ansvar for markedsføring, Kine for sosiale medier, Elsa og Stina for lanseringsarrangementer, Kasper for høringer og Karin for nettsida. Stina har vært sekretær. I tillegg har Ingrid og Karin hatt ansvar for bloggen.

Høstseminaret ble arrangert av en egen komité som bestod av Kasper og Eirik fra styret, og tidligere styremedlemmer Hanne Hareide Skårberg og Marit Lomundal Sæther. I tillegg bidro Tonje Lilaas Larsen, Andreas Dalaker og Mira Christine Marcussen fra Jussbuss.

**Styret**Styret har fra den 19.04.2017 bestått av Siri Rudå, Elsa Skjong, Anniken Fuglerud, Karin Maria Svånå, Andreas Slørdahl, Kine Irgens, Ingrid Kverneland Mogstad, Eirik Strand, Kasper Nilsen Ervik, Stina Hoel Jensen, Susanne Gallala (nestleder) og Marie Skjervold (leder).

For øvrig har redaktør Hadi Strømmen Lile møtt på flere styremøter på vegne av Kritisk juss, og Tonje Lilaas Larsen på vegne av Jussbuss.

**Antall medlemmer**Samlet har foreninga 303 medlemmer pr 26.03.18. Disse er fordelt slik:

|  |  |  |
| --- | --- | --- |
|  | 19.03.17 | 26.03.18 |
| **Antall medlemmer** | **295** | **303** |
| - hvorav ordinære | 205 | 196 |
| - hvorav studenter/pensjonister |  83 | 99 |
| - hvorav institusjoner | **7** | **8** |
| **Sum medlemmer** | **295** | **303** |

Fra og med 2017 startet vi å publisere Kritisk Juss åpent tilgjengelig på nett (open access), og vi fryktet at dette skulle føre til en nedgang i antall medlemmer. Det har det ikke gjort. Vi ligger på et relativt stabilt nivå hva gjelder antall medlemmer.

**Økonomi**
Foreninga har gått i overskudd i 2017. Egenkapitalen har økt fra 2016 til 2017. Vi har mottatt støtte fra både Bergesenstiftelsen og Lovsamlingsfondet, og Kritisk juss har mottatt støtte fra Norges Forskningsråd og CERES, i 2017. Foreninga søker for øvrig om prosjektstøtte til ulike arrangementer, slik som Høstseminaret.

**Markedsføring**Rettspolitisk forening har både en nettside og en blogg, men det er sosiale medier som primært brukes for markedsføring. Per 26.03.2018 har foreninga 1853 likerklikk på Facebook og 403 følgere på Twitter.

**Faglig arbeid og arrangementer**Det er utarbeidet 18 skriftlige høringer. Når det gjelder faglige arrangementer, ble det gjennomført et flott Høstseminar i september, i tillegg til to lanseringsmøter for utgivelser av Kritisk juss. Aktivitetsnivået har vært gjennomgående høyt, til tross for at vi har hatt enkelte styremedlemmer i permisjon og en utfordrende økonomisk situasjon for Kritisk juss. Vi har som mål å fortsette med et like høyt aktivitetsnivå i 2018

**Styrets aktiviteter**

**Økonomi**

Foreninga har en trygg økonomi. Vi gikk i 2017 med et overskudd på 171 024 kroner, og har en solid egenkapital.

Styret ved økonomiansvarlig og leder har et overordnet ansvar for foreningas økonomi. Styrets økonomiansvarlig har siden årsmøtet våren 2017 og fram til nyttår vært Andreas Slørdahl, og fra nyttår til dags dato Anniken Fuglerud. Økonomiansvarlig har i perioden samarbeidet med leder Marie Skjervold og fungerende leder Susanne Gallala, redaktør for Kritisk juss Hadi Lile, kontaktperson i Universitetsforlaget, regnskapsfører Nils J. Holter og kasserer Anders Brosveet hos Advokatfirmaet Elden. Regnskap for foreninga føres av Anders Brosveet.

Foreningas arbeid finansieres av medlemsinntekter. En stor del av foreningas utgifter et knyttet til utgivelsen av tidsskriftet Kritisk juss. I tillegg er det utgifter til fagarrangementer og små driftsutgifter.

Etter overgangen fra Fagbokforlaget til Universitetsforlaget administreres økonomien slik at Universitets-forlaget har ansvar for økonomien knyttet til utgivelsen av Kritisk juss. Foreninga er allikevel ansvarlig overfor Universitetsforlaget for å skaffe tilstrekkelige midler til utgivelsen av tidsskriftet. Regnskapet for Kritisk juss føres av forlaget. I 2016 fikk foreninga støtte fra Norges Forskningsråd på kroner 151 930 til ordinær drift av Kritisk juss. I tillegg mottok vi støtte fra Bergesenstiftelsen på kroner 120 000. Vi søkte tilsvarende støtte for 2017, og fikk tildelt kroner 120 000 fra Bergesenstiftelsen og kroner 161 000 fra Norges Forskningsråd. For 2018 mottok vi ganske overraskende avslag på begge søknadene. Dette gjorde at foreninga måtte tenke annerledes for å sikre utgivelse av Kritisk juss. Vi har gått i dialog med Bergesenstiftelsen og søkt på nytt, og håper at de vil fortsette å støtte oss også i 2018. Vi har også søkt om støtte fra Fritt Ord, og et utvalg andre legater og stiftelser. I tillegg så har styret henvendt seg til et utvalg advokatfirmaer og søkt om økonomisk støtte derfra. Per dags dato har vi ikke fått svar på disse henvendelsene.

For å sikre en forsvarlig økonomi ble det i styremøtet i februar 2018 besluttet at Kritisk juss kun skulle gis ut gjennom open access på idunn.no, og ikke i trykt format. I tillegg reduserte vi antall hefter fra fire til tre. 2018 vil således være et år der vi må konkludere med om vi har økonomi til å gi ut Kritisk juss i trykt format i framtiden.

**Markedsføring**

For inneværende styreperiode har ansvaret for markedsføring vært fordelt på flere styremedlemmer.

Foreningen har hovedsakelig benyttet Facebook til markedsføring på sosiale medier. Kontoen ble primært brukt til å spre informasjon om våre arrangementer, nye blogginnlegg på Kritisk Jussblogg, samt nye utgaver av Kritisk Juss. Det postes dessuten jevnlig nyhetsartikler som er relevante for foreningens arbeid. Høsten 2018 ble siden benyttet aktivt til å skape oppmerksomhet omkring varslede budsjettkutt for rettshjelpsorganisasjonene. Disse innleggene fikk mye oppmerksomhet, og førte til en stor økning i antall likerlikk på foreningens side. Per 26.03.2018 hadde facebooksiden 1853 likerklikk, en økning på 189 fra forrige periode.

Det er viktig for foreninga å være synlige overfor studenter i juridiske emner. I den anledning har vi deltatt på foreningsdagen under fadderuka ved Det juridiske fakultet ved Universitet i Oslo. Dette var en god anledning til å introdusere foreningen for nye studenter på et tidlig tidspunkt. Vi har også promotert foreninga i anledning faglige arrangementer, og benyttet arrangementene aktivt til å oppfordre publikum til å bli medlem/abonnent og til å engasjere seg i foreningas arbeid.

**Medlemshåndtering**

Rettspolitisk forening har hatt en stabil økning i medlems- og abonnentsmasse fra 2013-2016. Fra og med 2017 har vi ikke lenger anledning til å ha abonnenter, som følge av at Kritisk juss ligger åpent tilgjengelig på idunn.no. Vi hadde derfor en reduksjon i antall medlemmer fra 2016 til 2017. Noen tidligere abonnenter av Kritisk juss har gått over til å bli medlemmer i Rettspolitisk forening, men mange har falt fra. Nedgangen i de som får tilsendt Kritisk juss i posten tilsier imidlertid ikke at det blir færre lesere av Kritisk juss. Den åpne publiseringen på idunn.no medfører tvert imot en stor økning i antall lesere.

I 2017 flyttet vi medlemshåndteringen fra Universitetsforlaget til medlemshåndteringssystemet Zubarus. Vi er svært fornøyde med oppfølgingen. Vi har mye bedre oversikt over våre medlemmer, og kan tilby løsninger som avtalegiro, SMS-utsendelser og andre nødvendige servicetilbud. På sikt håper vi at overgangen til Zubarus vil medføre at færre medlemmer faller ufrivillig i fra, og at flere skal melde seg inn.

Susanne i styret har hatt ansvaret for kommunikasjon med Zubarus, og for oppfølging av medlemmene. Dette knytter seg til å gjennomføre adresseendringer, registrere innmeldinger og utmeldinger, fakturering og utsendelse av betalingspåminnelser.

**Øvrig administrasjon**

Styret har hatt møter den første tirsdagen hver måned, med unntak av juli måned. Deltakelse på styremøtene er en viktig forutsetning for samarbeid og ansvarsfordeling. I tillegg har det blant annet vært avholdt egne høstseminar-, blogg-, lanserings- og høringsmøter. Ut over dette har mye kommunikasjon gått via e-post. Styret bruker en felles e-postliste til å koordinere arbeidet og holde kontakt.

Ved den utfordrende økonomiske situasjonen som oppsto rundt årsskiftet på grunn av kutt i finansiell støtte, var det behov for to ekstraordinære styremøter. I tillegg har leder, økonomiansvarlig og enkelte andre styremedlemmer hatt møter med redaktør i Kritisk Juss og Universitetsforlaget for å diskutere forskjellige løsninger for utgivelse av Kritisk Juss i 2018. Dette har fungert svært bra.

**Rettspolitisk forening, avdeling Bergen**

I 2016 opprettet en gruppe engasjerte jurister og studenter i Bergen en underavdeling til Rettspolitisk forening.  Styret har løpende kontakt med styret i Rettspolitisk forening Bergen, og opplever et godt samarbeid. Lokalavdelingen i Bergen har avholdt flere vellykkede arrangementer i løpet av året, og etablert seg godt i det juridiske miljøet i Bergen. Se lokalavdelingens egen årsrapport for detaljert informasjon.

I 2017 har styret i Rettspolitisk forening, avdeling Bergen bestått av Marius Kjølstad, Eirin Schanke, Tarjei Røsvoll, Ida Solheim, Linn Liljeros, Pascual Strømnes, Marianne Nilsen, Julie Vasaas og Erlend Sand (leder).

**Faglig arbeid og arrangementer**

**Årsmøtet**

I forbindelse med årsmøtet 19.04.2017 arrangerte vi samtale om den daværende regjeringens forslag om utvidelse av strafferammene. Forslaget vekket stor debatt i fagmiljøer innen strafferett og fengselsrett, og flere mente at forslaget brøt med vår humane rettspleie. Forslaget ble diskutert mellom Morten Holmboe, førsteamanuensis ved forskningsavdelinga på Politihøyskolen, Marius O. Dietrichson, advokat og leder av forsvarergruppen i Advokatforeningen og Nora Hallén, advokat i Elden Advokatfirma.

**Høstseminaret**

Hver høst arrangerer Rettspolitisk forening et seminar om aktuelle rettspolitiske problemstillinger. Høstseminaret for 2017 fant sted fredag 22. til søndag 24. september, og ble for tredje år på rad avholdt på Bardøla Høyfjellshotell på Geilo.

Tema for seminaret var fengsling av barn. Rundt 80 personer deltok på seminaret.

Oversikt over programmet:

Del 1 (lørdag): Historien bak fengsling av barn og et overblikk over systemet, ved forsker Sturla Falck og Rettspolitisk forening ved Mira Christine Marcussen.

Del 2 (lørdag): Barnas eget perspektiv, ved Forandringsfabrikken. Unge med erfaring fra systemet gav seminarets deltagere et innblikk i barnas egen opplevelse i møte med dette.

Del 3 (lørdag): Straffeprosess for barn – i dag og i framtida, ved advokat Halvard Helle og politiadvokat Trude Maren Buanes redegjorde for den straffeprosessuelle situasjonen for barn, og for sitt syn på forslaget til ny straffeprosesslov. Ordstyrer var Anders Cameron fra Barneombudet.

Del 4 (lørdag): Barn i fengsel – ungdomsenhetene, og hva med de andre barna i fengsel?

Per Omdal fra ungdomsenheten i Bergen og psykolog Ole Magnus Vik. Ordstyrer var igjen Anders Cameron. Her fikk vi nærmere innblikk i hva som er særpreget til en ungdomsenhet.

Del 5 (lørdag): Barns rettigheter under soning – blir det bedre for barn i fengsel med nye retningslinjer? Jørgen Spangen Iversen fra Kriminalomsorgsdirektoratet og Anders Cameron fra Barneombudet så på forslaget til nye retningslinjer om behandling av mindreårige innsatte og domfelte. Ordstyrer var Rettspolitisk forening ved Kasper N. Ervik

Del 6 (søndag) Hvilke straffeformer benyttes overfor barn, og hvordan kan et barn få forvaringsdom? Advokat Halvard Helle og politiadvokat Trude Maren Buanes diskuterte dette. Ordstyrer var Rettspolitisk forening ved Marit Lomundal Sæther.

Del 7 (søndag): Alternativer til fengsel, særlig om ungdomsstraffen*,* ved Hanne Martinusen fra Konfliktrådet og Anders Cameron fra Barneombudet. Martinusen og Cameron om hvordan ungdomsstraffen virker i praksis og hvilke utfordringer den fører med seg. Ordstyrer var Sturla Falck.

I seminaret ble det lagt til rette for stor grad av dialog og diskusjon mellom panel og øvrige deltakere. Rettspolitisk forening opplevde at seminaret vekket stort engasjement og interesse for temaet fengsling av barn, og at deltakerne lærte mye om dette. Foreninga fikk gode tilbakemeldinger i etterkant av seminaret.

**Øvrige faglige arrangementer**

1. Lansering av Kritisk Juss nr. 2 2017 – Bør retten anerkjenne mer enn to kjønn?

Den 12. september 2017 stod Rettspolitisk forening for lanseringa av Kritisk juss´ andre utgave i 2017. En av artiklene var skrevet av Lars Arnesen, og omhandlet blant annet retten til egen kjønnsidentitet og diskrimineringsvern på bakgrunn av lov om endring av juridisk kjønn. I artikkelen drøftet Arnesen videre hva et tredje kjønnsalternativ innebærer, og om et slikt alternativ bør innføres i norsk rett.

Arnesen møtte til samtale med Luca Dalen Espeseth, rådgiver innen kjønnsmangfold i Foreningen FRI, om temaene artikkelen omhandler. Eirik Aimar Engebretsen, juridisk rådgiver i Foreningen FRI, styrte ordet. Det ble en interessant og lærerik samtale om juridisk kjønn, kjønnsidentitet, et tredje kjønnsalternativ og hvilke utfordringer dagens og andre alternative ordninger innebærer. Panelet svarte også på spørsmål fra publikum. Arrangementet fant sted på Frokostkjelleren, juridisk fakultets studentpub.

1. Debatt – trenger vi en internasjonal miljødomstol?

Den 21. februar 2018 arrangerte Rettspolitisk forening debatt om hvorvidt vi trenger en internasjonal miljødomstol. Arrangementet var inspirert av en artikkel om temaet skrevet av professor Ole Kristian Fauchald, som ble trykket i Kritisk juss andre utgave i 2005. Fauchald møtte Christian Prip, forsker ved Fridtjof Nansens institutt, til samtale. Lise Marie Sundsbø, som blant annet er styremedlem i Foreningen Grunnloven § 112, styrte ordet.

Fauchald redegjorde først for enkelte punkter i sin artikkel fra 2005, der han så på behovet for en internasjonal miljødomstol, før han utdypet hvordan han vurderte dette spørsmålet i dag. Prip kom deretter med sine synspunkt, før panelet diskuterte andre alternative ordninger for sanksjonering av staters manglende oppfølging av klimaforpliktelser. Publikum bidro med innspill og spørsmål. Arrangementet fant sted på Litteraturhuset i Oslo.

**Høringsuttalelser**

Rettspolitisk forening avga 18 høringsuttalelser i perioden april 2017 til april 2018, mot 20 høringsuttalelser i 2016. Høringsuttalelsene har omhandlet følgende forslag, utredninger og rapporter:

1. Utvidet adgang til å stille utvisningssaker i bero
2. Reduksjon av antall abortnemnder
3. Ny straffeprosesslov
4. Forslag om endring i barnehageloven - språkkrav
5. Endringer i barneloven og statsborgerloven
6. Offentlig støtte til barnefamiliene
7. Forslag om å innføre forbud mot bruk av plagg som helt eller delvis dekker ansiktet i barnehager og utdanningsinstitusjoner
8. Endringer i arbeidsmiljøloven
9. Allmenngjøring av tariffavtale
10. Endringer i statsborgerlovgivningen
11. Deltidsansattes fortrinnsrett og rettskraft
12. NOU 2017:9 Politi og bevæpning
13. Endringer i straffelovens regler om forvaring
14. Endringer i utlendingsloven – innbringelse og pågripelse i forbindelse med inn- og utreisekontroll
15. Endringer i ekteskapsloven
16. Forslag til endringer i utlendingsforskriften
17. Forslag til endringer i straffegjennomføringsloven
18. Forslag til endringer i statsborgerloven – avvikling av prinsippet om ett statsborgerskap

Tidligere i kalenderåret 2017, og ikke inkludert i forrige årsrapport, leverte vi følgende høringsuttalelser:

1. Endringer i arbeidsmiljølovens regler om kveldsarbeid og i virkeområdet for medleverforskriften
2. Forslag til forskrift om fakturering av kredittkortgjeld mv.
3. Endringer i statsborgerloven mv. – tap av statsborgerskap ved straffbare forhold eller av hensyn til grunnleggende nasjonale interesser
4. Endringer i utlendingsforskriften – Underholdskravet og ettårsfrist for unntak for flyktninger
5. Visitasjon av asylsøkere mv.
6. Strengere straffer for flere lovbrudd og endringer i utmålingen av oppreisningserstatning

Høringsuttalelsene kan leses i sin helhet på vår hjemmeside, www.rpf.no.

**Kritisk juss-bloggen**

Bloggen ble opprettet av foreningas styre i 2015 med det formål å gi medlemmer i foreningen og andre personer en arena for å ytre sine meninger om juss og politikk. Bloggen finnes her: https://kritiskjussblogg.wordpress.com.

I perioden januar 2017 til og med februar 2018 har 13 innlegg blitt skrevet på bloggen. Innleggene er blitt skrevet av både styremedlemmer i Rettspolitisk forening og eksterne bidragsytere.

Innleggene har handlet om mange ulike temaer: om formålet med oppreisningserstatning, menneskerettigheter i sykehjem, straffepopulisme og følgene det kan få, personvern og rusreform. Styremedlem Elsa Skjongs innlegg om omfordeling og arv, var særlig aktuelt i valgkampinnspurten, og fikk mange lesere. Innlegget ble også publisert på NRK Ytring 16. august (https://www.nrk.no/ytring/likere-gjor-rikere-1.13643390). Av gjesteinnlegg har Tarjei Røssvoll fra RPFs underavdeling i Bergen bidratt med en artikkel om rettshjelpsordningen, og førsteamanuensis Merete Havre skrev en artikkel om forslag til ny barnelov. Et annet innlegg var en gjengivelse av en dokumentarisk artikkel fra Psykologitidsskriftet om den såkalte Prestesaken. Vi har også skrevet innlegg om organisasjonens arrangementer, slik som en rapport fra Høstseminaret og årsmøtet i april. I tillegg postet vi et juleinnlegg hvor vi la ut tips til rettspolitiske julegaver, herunder medlemskap i foreningen.

I denne perioden hadde bloggen totalt 6640 sidevisninger. Av dem var 3804 unike lesere. Disse tallene viser en liten nedgang fra i fjor, noe som nok henger sammen med at vi har postet færre innlegg enn i fjor. Vi ønsker fortsatt at terskelen for å få publisert en mening på bloggen skal være lav. Sitter man inne med tanker om det som skjer i jussens og politikkens verden, så oppfordres interesserte til å bidra med innlegg ved å sende en henvendelse til blogg@rpf.no.

**Avslutning og oppsummering**

Rettspolitisk forening står som stolt utgiver av Kritisk juss. Det ble utgitt fire utgaver av tidsskriftet i 2017. I 2016 hadde Kritisk juss 4306 artikkelvisninger på idunn.no. I 2017 har dette tallet økt til utrolige 15233 visninger. Dette vil si en økning på 254 % fra 2016 til 2017. Universitetsforlaget opplyser at gjennomsnittet på alle tidsskriftene ligger på ca. 65 % økning. Vi tror at den store økningen i antall artikkelvisninger skyldes både at vi har gått over til open access, og at vi har digitalisert tidligere utgitte artikler. Dette viser at tidsskriftet når ut, og at mange ønsker å lese det!

Selv om Kritisk juss utgis åpent tilgjengelig på idunn.no så håper vi at så mange som mulig av tidligere medlemmer ønsker å fortsette å være medlem av foreninga. Vi håper også at nye medlemmer kommer til og ser verdien av foreningas arbeid for utsatte grupper. Medlemsinntektene er avgjørende for driften av foreninga, og vi vil derfor arbeide for et fortsatt stabilt medlemstall framover.

Styret er svært glade for det spirende engasjementet i Bergen, som i 2016 fikk en egen lokalavdeling av Rettspolitisk forening. Vi håper at lokalavdelingen vil fortsette med sitt arbeid, og at de vil bidra til å rekruttere medlemmer også utenfor Østlandsområdet. Se egen årsmelding for lokalavdelingen i Bergen på www.rpf.no ved interesse.

Foreninga arrangerte i 2017 omtrent like mange faglige arrangementer som de foregående årene, og målet var å opprettholde det høye nivået. Antall høringer er noe lavere enn i fjor. Dette skyldes hovedsakelig en utfordrende økonomisk situasjon for Kritisk juss, som i en viss grad har bundet opp ressursene i styret. Målet for 2018 bør være å i større grad frigjøre ressurser til rettspolitisk arbeid, og å opprettholde det gode nivået når det gjelder høringer og faglige arrangementer som vi tidligere har hatt.